DEĊIŻJONI TAL-KUMMISSJONI
ta' l-20 ta’ Awwissu 2008
li temenda l-Anness tad-Direttiva tal-Kunsill 90/424/KEE fir-rigward tal-viremija tar-Rebbiegħa tal-karpjun (SVC)
(notifikata taħt id-dokument numru C(2008) 4401)
(Test b’relevanza għaż-ŻEE)
(2008/685/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-qasam veterinarju (1), u b’mod partikolari t-tieni subparagrafu tal-Artikolu 24(1) tagħha,
Billi:
(1)
Id-Deċiżjoni 90/424/KEE tistipula l-proċeduri li jirregolaw il-kontribuzzjoni finanzjarja tal-Komunità lejn il-programmi nazzjonali għall-qerda, il-kontroll u l-monitoraġġ ta’ ċertu mard tal-annimali u żoonosi elenkat fl-Anness ta' din id-Deċiżjoni.
(2)
Id-Deċiżjoni 90/424/KEE, kif emendata bid-Deċiżjoni tal-Kunsill 2006/782/KE (2) tinkludi l-viremija tar-Rebbiegħa tal-karpjun (SVC) fuq il-lista ta' mard tal-annimali li għalihom l-Istati Membri jistgħu jkunu eliġibbli għal kontribuzzjoni finanzjarja mill-Komunità għall-programmi ta' eradikazzjoni nazzjonali.
(3)
Għall-annimali tal-ilma, l-Istati Membri għandhom ikunu eliġibbli għall-kontribuzzjoni finanzjarja mill-Komunità għall-programmi nazzjonali għall-qerda għal dak li huwa biss mard mhux eżotiku li huwa elenkat fil-Parti II tal-Anness IV tad-Direttiva tal-Kunsill 2006/88/KE ta’ l-24 ta’ Ottubru 2006 dwar ir-rekwiżiti ta' saħħa tal-annimali għall-annimali tal-ilma u prodotti minnhom, u dwar il-prevenzjoni u l-kontroll ta' ċertu mard fl-annimali tal-ilma (3). Din id-Direttiva trid tibda tapplika mill-1 ta' Awwissu 2008.
(4)
Id-Direttiva 2006/88/KE, kif emendata bid-Direttiva tal-Kummissjoni 2008/53/KE, ma telenkax iktar il-viraemia tar-Rebbiegħa tal-Karpjun (SVC) fil-Parti II tal-Anness IV tagħha, billi l-ispejjeż marbuta mal-miżuri biex tinqered din il-marda jkunu mingħajr proporzjon imqabbla mat-telf ekonomiku kkawżat minnha.
(5)
Huwa għalhekk xieraq li din il-marda titħassar ukoll mil-lista ta' mard tal-annimali u żoonosi stabbilita fl-Anness tad-Deċiżjoni 90/424/KEE.
(6)
L-Anness tad-Deċiżjoni 90/424/KE għandu għalhekk jiġi emendat skond dan.
(7)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni 90/424/KEE jinbidel bit-test fl-Anness għal din id-Deċiżjoni.
Artikolu 2
Din id-Deċiżjoni tapplika mill-1 ta’ Settembru 2008.
Artikolu 3
Din id-Deciżjoni hija indirizzata lill-Istati Membri.
Magħmula fi Brussell, 20 ta’ Awwissu 2008.